Állásfoglalás [1]

a mauritániai helyzetről

Az AKCS-EU Közös Parlamenti Közgyűlés,

- 2008. november 25– 28-án Port Moresbyben (Pápua Új-Guinea) tartott ülésén,

- tekintettel eljárási szabályzata 17. cikkének (2) bekezdésére,

- tekintettel az Afrikai Unió (AU) alapokmányának rendelkezéseire, a 2000. júliusi loméi nyilatkozatra és az Afrikai Unió Béke- és Biztonsági Tanácsának létrehozásáról szóló jegyzőkönyvre a nem alkotmányos kormányváltásokról,

- tekintettel a Béke- és Biztonsági Tanács által a 144. és 151. ülésén hozott határozatokra,

- tekintettel az ENSZ Biztonsági Tanácsának 2008. augusztus 20-i nyilatkozatára,

- tekintettel a Nyugat-Afrikai Államok Gazdasági Közössége (ECOWAS), az Európai Unió (EU) és a Frankofónia Nemzetközi Szervezete (OIF) nyilatkozataira és állásfoglalásaira,

- tekintettel a cotonou-i megállapodás 96. cikke alapján megkezdett konzultációkra,

- tekintettel a mauritániai helyzetről szóló, 2008. november 21-én Addisz-Abebában tartott konzultációs ülésen kiadott közleményre, amely ülésen részt vett az Arab Államok Ligája, az ENSZ, az Iszlám Konferencia Szervezete (OIC), az OIF, az EU és az AU,

- tekintettel az AKCS Nagykövetek Bizottsága részéről a Mauritániai Iszlám Köztársaságba látogató, 2008. október 7– 11-i tényfeltáró küldöttség jelentésére,

- tekintettel a mauritániai nemzetgyűlés 2008. szeptember 14-i állásfoglalására,

A. mivel 2008. augusztus 6-án Mohamed Ould Abdel Aziz tábornok vezetésével egy katonai junta elmozdította a Mauritániai Iszlám Köztársaság elnökét, Sidi Mohamed Ould Cheikh Abdallahit,

B. mivel az ország gazdasági és társadalmi helyzete katasztrofális, és mivel a demokrácia sikerét legjobban a fejlődés biztosítja,

C. mivel Abdallahi elnököt 2007 áprilisában demokratikusan választották meg, egy olyan demokratikus átmenet lezárásaként, amelyet a nemzetközi közösség példaértékűként üdvözölt, valamint az Európai Unió választási megfigyelő missziója és az Európai Parlament küldöttsége hitelesített,

D. tekintettel az EU részéről a demokratikus átmenethez nyújtott támogatásra és a 10. Európai Fejlesztési Alap keretében a 2008-tól 2013-ig tartó időszakra szóló 156 millió EUR összegű "támogatási programra", amely kiegészíti az eddigi segítségnyújtást, valamint az 1985 óta segélyként formájában biztosított 335 millió EUR összeget,

E. mivel Mauritánia tagja az euro-mediterrán partnerségnek, más néven a barcelonai folyamatnak, és részt vett a 2008. július 13-án Párizsban rendezett földközi-tengeri csúcstalálkozón,

F. mivel – bár a kormányváltás vérontás nélkül ment végbe – Abdallahi elnököt és számos más politikai szereplőt őrizetbe vettek, és mivel Abdallahi elnök továbbra is meg van fosztva szabadságától,

G. mivel a junta létrehozta a "magas szintű államtanácsot", és mivel az említett tanács elnökét, Mohamed Ould Abdel Aziz tábornokot "alkotmányos szabályrendelettel" nevezték ki államfőnek,

H. mivel az "alkotmányos szabályrendelet", amelyben a junta meghatározza hatásköreit, és amely lehetővé teszi számára, hogy rendeleti úton kormányozzon, semmilyen jogalappal nem rendelkezik,

I. mivel a "magas szintű államtanács" kinevezett egy miniszterelnököt,

J. mivel a puccs idején Mauritánia által tapasztalt nehézségek politikai jellegűek voltak, ezért azokat békés úton, politikai eszközökkel és párbeszéddel meg lehetett volna oldani,

K. mivel az említett nehézségek ellenére Mauritánia figyelemre méltó fejlődést ért el olyan rendkívül kényes belpolitikai kérdések terén, mint a menekültek visszatérése, a rabszolgaság eltörlése és a média liberalizálása, és mivel ez jó reményekre adott okot a szilárd, stabil demokrácia végső kialakulása szempontjából,

L. mivel az összes politikai erő közötti nyílt vitára van szükség annak érdekében, hogy létrejöjjenek az alkotmányos rend helyreállításának eszközei, valamint a végrehajtó hatalom és a jogalkotás közötti egyensúlyt szabályozó mechanizmusok, azzal a céllal, hogy az alkotmány keretein belül biztosítsák a helyes egyensúlyt az államelnök és a parlament között, valamint a szükséges politikai stabilitást, a fegyveres erők beavatkozása nélkül,

M. tekintettel a válság lezárásának és az alkotmányos rend helyreállításának különböző, a politikai erők és a "civil társadalom" által kínált eszközeire, különösen a demokratikus ellenzéktől származó javaslatra és a nemzetgyűlés által előterjesztett "átmeneti útitervre",

N. tekintettel a száhel-szaharai övezetben előforduló biztonsági problémákra, amelyek táptalajt adnak a terrorizmusnak, a határokon átnyúló bűnözésnek, valamint a fegyver- és kábítószer-kereskedelemnek, és destabilizáló hatással vannak a régió e részének országaira,

O. tekintettel Mauritánia szerepére e megpróbáltatások leküzdésében,

P. tudomásul véve a puccs elítélését a nemzetközi közösség részéről, különösen az AKCS-csoport, az ECOWAS, az AU, az EU, az Arab Liga és az ENSZ részéről, valamint az AU és az OIF határozatát, miszerint a demokrácia helyreállításáig felfüggesztik Mauritániát,

Q. mivel az Afrikai Unió 2008. szeptember 22-én ultimátumot adott a juntának, hogy 2008. október 6-áig állítsa helyre az alkotmányos rendet, és feltétel nélkül helyezze vissza tisztségébe Sidi Mohamed Ould Cheikh Abdallahit,

R. mivel a katonai junta elutasította az említett ultimátumot, és mivel 2008. október 7-én, kedden az AU Bizottság arra szólította fel az AU tagállamait, hogy ne ismerjék el a mauritániai puccsistákat,

S. tekintettel a konzultációs folyamat elindítására az Európai Unió és Mauritánia között, a cotonou-i megállapodás 96. cikkének megfelelően, amely abban az esetben írja elő az ilyen konzultációkat, ha "valamelyik fél úgy ítéli meg, hogy a másik fél nem teljesíti az emberi jogok, a demokratikus elvek és a jogállamiság tiszteletben tartásából fakadó kötelezettségeit",

T. mivel a Világbank felfüggesztette 175 millió USD segély formájában történő kifizetését Mauritánia részére; mivel a felfüggesztés mintegy 17 országos projektet fog érinteni Mauritániában, továbbá az ország részvételét a Világbank regionális projektjeiben, többek között a vidékfejlesztés, az egészségügy, az oktatás és az infrastruktúra (mint például az útépítés) területén,

U. mivel a rendőrség erőszakot alkalmazott a politikai pártok koalíciója által szervezett, engedély nélküli tüntetések feloszlatására, amelyek Abdallahi elnök visszahelyezésére szólítottak fel,

1. elítéli az elnök és a kormány megdöntését a mauritániai fegyveres erők részéről, és hangsúlyozza, hogy a demokratikusan alakult intézményeket tiszteletben kell tartani; sajnálja ezt a visszalépést, tekintettel a mauritániai demokrácia és jogállamiság fejlődése terén az elmúlt néhány évben történt, figyelemre méltó előrelépésekre;

2. tudomásul veszi a hivatalától megfosztott Sidi Mohamed Ould Cheikh Abdallahi elnök átszállítását szülőfalujába, ahol házi őrizetben tartják, de továbbra is azonnali és feltétel nélküli szabadon bocsátására szólít fel;

3. felszólítja a mauritániai hatóságokat az emberi jogok védelmére, beleértve a szólásszabadságot, valamint az egyesülés és a gyülekezés szabadságát;

4. fenntartja, hogy a széles körű konzultációk jelentik az egyedüli módot a válság lezárására, és csak ez ad lehetőséget arra, hogy az összes demokratikus intézmény újra elláthassa rendes funkcióit, a parlament valamennyi előjogának teljes körű gyakorlását is beleértve;

5. felszólítja az uralkodó katonai hatóságokat, hogy haladéktalanul kötelezzék el magukat egy, az alkotmányos rend visszaállítására és a demokratikus intézmények helyreállítására vonatkozó ütemterv mellett, és vállaljanak kötelezettséget arra, hogy a katonai hatalom nem lesz jogosult a választásokon való indulásra;

6. ennek megfelelően arra hívja fel Mauritánia valamennyi politikai szereplőjét, hogy haladéktalanul hozzák létre a megfelelő keretet az ilyen konzultációkhoz;

7. üdvözli az Európai Unió és a Mauritániában hatalmon lévő hatóságok közötti konzultációk megkezdését, és felhívja az Európai Bizottságot, hogy a Közös Parlamenti Közgyűlésnek tegyen rendszeres jelentéseket a 96. cikk szerint lebonyolított konzultációk előrehaladásáról és az alkotmányos rend helyreállítására vonatkozó ütemterv kialakításáról, ugyanakkor sajnálja, hogy eddig ezen a téren nem történt jelentős előrehaladás;

8. üdvözli az AU bejelentését, miszerint "konkrét javaslatokat" fog benyújtani azt követően, hogy ultimátumát a mauritániai "magas szintű államtanács" elutasította;

9. felhívja az AU-t és az EU-t, hogy vizsgálják meg a katonai puccsisták ellen hozható összes célzott szankciót (utazási tilalom, a vagyon befagyasztása stb.), amennyiben a közeljövőben nem vállalnak kötelezettséget egy megfelelő, hiteles terv mellett a válság befejezésére és az alkotmányos rend helyreállítására vonatkozóan, de ne tegyenek semmilyen olyan további lépést, amely veszélyeztethetné Mauritánia fejlődését és a lakossága életkörülményeinek javulását;

10. kitart amellett, hogy Mauritánia népe, akiket a gazdasági és az élelmiszerválság már eddig is súlyosan érintett, nem eshet túszul a jelenlegi politikai válságnak, és felhívja az Európai Bizottságot, hogy hajtsa végre a civil társadalmat támogató projekteket a demokráciát és az emberi jogokat támogató európai eszköz keretében;

11. szorgalmazza, hogy a junta mérlegelje, hogy a mauritániai nép számára milyen sokoldalú előnyökkel jár a békére, a demokráciára, a jólétre és az emberi, társadalmi és kulturális megértésre irányuló politikai folyamatban való részvétel, amelyet a 2008. július 13-i földközi-tengeri csúcstalálkozó alkalmával vázoltak fel, ahol Sidi Mohamed Ould Cheikh Abdallahi, a Mauritániai Iszlám Köztársaság elnöke is részt vett;

12. üdvözli az AKCS Nagykövetek Bizottsága küldöttségének elindítását, és tudomásul veszi a mauritániai nemzetgyűlés 2008. szeptember 14-i állásfoglalásának elfogadását;

13. úgy határoz, hogy AKCS–EU parlamenti küldöttséget indít Mauritániába annak érdekében, hogy segítse a mauritániai parlamentet az egység újbóli felfedezésében és a válságból kivezető út meglelésében, amely minden érintettnek dicsőségére válna;

14. utasítja társelnökeit, hogy továbbítsák ezt az állásfoglalást az AKCS–EU Tanácsának, az Európai Bizottságnak, a Pánafrikai Parlamentnek, az Afrikai Unió Bizottságának, az Arab Maghreb Uniónak, az ENSZ Biztonsági Tanácsának, valamint Mauritánia nemzetgyűlésének és más hatóságainak.

[1] Az AKCS-EU Közös Parlamenti Közgyűlés 2008. november 28-án Port Moresbyben (Pápua Új-Guinea) fogadta el.

--------------------------------------------------